b'\n_START_ARTICLE_\nFullmetal Alchemist\n_START_SECTION_\nJuoni\n_START_PARAGRAPH_\nTarina sijoittuu toiseen maailmaan, maailmansotien v\xc3\xa4lill\xc3\xa4, ja siit\xc3\xa4 voi l\xc3\xb6yt\xc3\xa4\xc3\xa4 monia yht\xc3\xa4l\xc3\xa4isyyksi\xc3\xa4 1. maailmansotaan. Juoni alkaa vuonna 1910 Resemboolin kyl\xc3\xa4ss\xc3\xa4, Amestris-nimisess\xc3\xa4 sotilasvaltiossa (anime-versiossa t\xc3\xa4m\xc3\xa4 maailma on maapallon rinnakkaisulottuvuus), jossa alkemia on mahdollista. Nuoret Elricin veljekset, Edward, 11, ja Alphonse, 10, yritt\xc3\xa4v\xc3\xa4t tehd\xc3\xa4 jotain, miss\xc3\xa4 kukaan ei ole aikaisemmin onnistunut: her\xc3\xa4tt\xc3\xa4\xc3\xa4 tuntemattomaan sairauteen menehtyneen \xc3\xa4itins\xc3\xa4 takaisin kuolleista. He eiv\xc3\xa4t kuitenkaan onnistuneet t\xc3\xa4ss\xc3\xa4, vaan vaihtokaupan laeissa toimiva alkemia iski heihin takaisin. Edward menetti vasemman jalkansa ja Alphonse koko ruumiinsa vaihdossa, jonka seuraukset olivat kammottavat. Alphonse pelastui Edwardin uhratessa vaihtokaupassa oikean k\xc3\xa4tens\xc3\xa4 ja kiinnitt\xc3\xa4ess\xc3\xa4\xc3\xa4n veljens\xc3\xa4 sielun huoneessa lojuneeseen haarniskaan. Heid\xc3\xa4n yrityksens\xc3\xa4 kurottaa yli ihmisilt\xc3\xa4 sallittujen rajojen oli fiasko._NEWLINE_Vuoden kuluttua vanhempi veljeksist\xc3\xa4 on saavuttanut Valtionalkemistin - kansan suussa Armeijan Koiran - aseman ja Elricin veljesten nimi ker\xc3\xa4\xc3\xa4 mainetta. Kaksikko etsii viisasten kive\xc3\xa4, tarunhohtoista esinett\xc3\xa4, jonka kerrotaan luovan mit\xc3\xa4 tahansa tyhj\xc3\xa4st\xc3\xa4 ja t\xc3\xa4ydellisesti vaatimatta vaihdossa mit\xc3\xa4\xc3\xa4n jo olemassa olevaa. T\xc3\xa4m\xc3\xa4 on veljesten ainoa toivo saada heid\xc3\xa4n ruumiinsa takaisin entiselleen. Heid\xc3\xa4n aikeidensa edess\xc3\xa4 ovat kuitenkin homunculukset (homunculusten motiivien suhteen mangan ja animen v\xc3\xa4liset juonikulut ovat hyvin erilaisia) ja kostonhaluinen ishvaali, sarjamurhaaja Scar. Veljekset kohtaavat matkallaan my\xc3\xb6s monia muita vastustajia._NEWLINE_Elokuva on puolestaan jatkoa animelle. Lis\xc3\xa4ksi Fullmetal Alchemist -animen alkuper\xc3\xa4iset tekij\xc3\xa4t ovat tehneet elokuvaan liittyv\xc3\xa4n komediap\xc3\xa4tk\xc3\xa4n, Chibi Party OVAn, jossa hahmot on piirretty chibi-tyyliin. Hahmoilla on my\xc3\xb6s oikeat \xc3\xa4\xc3\xa4net. Party OVA on lyhyt, ja alkaa siit\xc3\xa4, mihin Fullmetal Alchemist-elokuva (Conqueror of Shamballa) loppuu. Fullmetal Alchemistiin on tehty my\xc3\xb6s nelj\xc3\xa4 muuta OVAa: Kids, Liveaction, Alchemists vs. Homunculi ja Reflections.\n_START_SECTION_\nAsetelma\n_START_PARAGRAPH_\nFullmetal Alchemist sijoittuu Amestrisin kuvitteelliseen maahan (\xe3\x82\xa2 \xe3\x83\xa1 \xe3\x82\xb9 \xe3\x83\x88 \xe3\x83\xaa \xe3\x82\xb9 Amesutorisu). T\xc3\xa4ss\xc3\xa4 maailmassa alkemia on yksi harjoitetuimmista tieteenaloista; Alkemisteja, jotka ty\xc3\xb6skentelev\xc3\xa4t hallitukselle, kutsutaan valtion alkemisteiksi (\xe5\x9b\xbd\xe5\xae\xb6 \xe9\x8c\xac \xe9\x87\x91 \xe8\xa1\x93 \xe5\xb8\xab Kokka Renkinjutsushi), ja heille annetaan automaattisesti majurin arvo armeijassa. Alkeemisteilla on kyky luoda Transmutaatiokeh\xc3\xa4 -nimisten kuvioiden avulla l\xc3\xa4hes kaikkea mit\xc3\xa4 he haluavat. Heid\xc3\xa4n on kuitenkin tarjottava jotain samanarvoista Aineen h\xc3\xa4vi\xc3\xa4m\xc3\xa4tt\xc3\xb6myyden lain mukaisesti. Ainoat asiat, joita alkemisteilt\xc3\xa4 on kielletty transmutoimasta, ovat ihmiset ja kulta.\n_START_SECTION_\nJuoni\n_START_PARAGRAPH_\nAlkuluvuissa Edward ja Alphonse kiertelev\xc3\xa4t ymp\xc3\xa4ri Amestrisi\xc3\xa4 Viisasten kive\xc3\xa4 etsien, ja mangan juoni koostuu heid\xc3\xa4n vain l\xc3\xb6yh\xc3\xa4sti toisiinsa liittyvist\xc3\xa4 seikkailuistaan. My\xc3\xb6hemmin palaset alkavat kuitenkin loksahdella paikoilleen ja veljekset saavat tiet\xc3\xa4\xc3\xa4 homunculusten salaliitosta, jonka on m\xc3\xa4\xc3\xa4r\xc3\xa4 koitua koko Amestrisin kansan kohtaloksi. Homunculukset aikovat toteuttaa Amestrisissa saman, mik\xc3\xa4 aiemmin tuhosi muinaisen kuningaskunnan, Xerxeen, yhdess\xc3\xa4 y\xc3\xb6ss\xc3\xa4. Ed, Al ja heid\xc3\xa4n luotettunsa ryhtyv\xc3\xa4t purkamaan monimutkaista salaliittoa, mutta homunculukset ja heid\xc3\xa4n johtajansa ovat koko ajan askelen edell\xc3\xa4. Paljastuu, ett\xc3\xa4 koko sotilasvaltion armeijan ylin johto on sotkeutunut salaliittoon ja toimii homunculusten apuna. Heille my\xc3\xb6s paljastuu, ett\xc3\xa4 Viisasten kiven tekemiseen k\xc3\xa4ytet\xc3\xa4\xc3\xa4n el\xc3\xa4vi\xc3\xa4 ihmisi\xc3\xa4, mik\xc3\xa4 sotii vahvasti veljesten vahvaa moraalia vastaan. _NEWLINE_FMA: Brotherhood eli toinen anime ei ole jatkoa ensimm\xc3\xa4iselle, vaan itsen\xc3\xa4inen sarja. Alkuper\xc3\xa4inen FMA-anime aloitettiin, kun mangaa oli julkaistu vasta muutama kirja. N\xc3\xa4in ollen ensimm\xc3\xa4isen animen tekij\xc3\xa4t kehittiv\xc3\xa4t vaihtoehtoisen loppuratkaisun ja muuttivat juonta oleellisesti. Alkuper\xc3\xa4isess\xc3\xa4 animessa on monia ongelmakohtia ja ep\xc3\xa4loogisuuksia, jotka manga on my\xc3\xb6hemmin selitt\xc3\xa4nyt. FMA: Brotherhood kertoo alusta loppuun saman tarinan kuin manga, eli sen "k\xc3\xa4sikirjoittaja" on Hiromu Arakawa itse. Hahmokehityst\xc3\xa4 tapahtuu verrattain enemm\xc3\xa4n ja juoni on monimutkaisempi. My\xc3\xb6s esimerkiksi Ishvaalin sodasta kerrotaan paljon enemm\xc3\xa4n ja homunculusten alkuper\xc3\xa4\xc3\xa4 ja motiiveja taustoitetaan huomattavasti kattavammin.\n_START_SECTION_\nHomunculukset\n_START_PARAGRAPH_\nHomunculus -nimiset oliot ovat p\xc3\xa4\xc3\xa4asialliset antagonistit sarjassa. Animessa ja mangassa Homunculuksissa on paljon eroja, sek\xc3\xa4 niiden syntytavassa ett\xc3\xa4 tavoitteissa. Animessa Homunculukset syntyv\xc3\xa4t, kun kuollut henkil\xc3\xb6 yritet\xc3\xa4\xc3\xa4n her\xc3\xa4tt\xc3\xa4\xc3\xa4 henkiin alkemian avulla, mahdottomalla ihmissynteesill\xc3\xa4, ja he kuvaavat seitsem\xc3\xa4\xc3\xa4 kuolemansynti\xc3\xa4. Mangaversiossa Homunculukset ovat viisasten kiven ymp\xc3\xa4rille rakennettuja keinotekoisia ihmisi\xc3\xa4, jotka heid\xc3\xa4n johtajansa "Is\xc3\xa4" on tehnyt (t\xc3\xa4m\xc3\xa4 hahmo ei esiinny animessa). Fullmetal Alchemistin Homunculuksilla on ep\xc3\xa4inhimillisi\xc3\xa4 voimia; esimerkiksi Envy pystyy muuntamaan muotoaan miksi tahansa el\xc3\xa4v\xc3\xa4ksi tai elottomaksi olioksi. Homunculuksilla, joita ovat Lust, Greed, Wrath, Pride, Envy, Sloth ja Gluttony, ei ole lainkaan sielua. Jokaisen Homunculuksen sis\xc3\xa4ll\xc3\xa4 on keinotekoinen viisasten kivi, jonka takia ne eiv\xc3\xa4t kuole helposti. Viisasten kivien ansiosta homunculuksilla on tietty m\xc3\xa4\xc3\xa4r\xc3\xa4 "el\xc3\xa4mi\xc3\xa4". Ne kuolevat lopullisesti vain jos ne tappaa tarpeeksi monta kertaa, mik\xc3\xa4 tarkoittaa my\xc3\xb6s, ett\xc3\xa4 Homunculuksilla on kiven parannusenergia, jolla ne korjaavat saamansa vammat. Homunculukset voi tunnistaa siit\xc3\xa4, ett\xc3\xa4 jokaisella niist\xc3\xa4 on Ouroboros-lohik\xc3\xa4\xc3\xa4rmetatuointi jossain kohdassa ruumistaan._NEWLINE_Animeversiossa Homunculuksilla on yksi heikkous: sen henkil\xc3\xb6n j\xc3\xa4\xc3\xa4nteet, jonka henkiinher\xc3\xa4tyksest\xc3\xa4 he syntyiv\xc3\xa4t. Kun esimerkiksi sen henkil\xc3\xb6n luita on l\xc3\xa4hist\xc3\xb6ll\xc3\xa4, Homunculus menee voimattomaksi. Homunculusten toinen ongelma on se, etteiv\xc3\xa4t he sieluttomuutensa vuoksi pysty alkemiaan, paitsi Wrath, joka pystyy muuttamaan omaa ruumistaan alkemialla. Mangassa homunculusten lopullinen p\xc3\xa4\xc3\xa4m\xc3\xa4\xc3\xa4r\xc3\xa4 ja motiivit j\xc3\xa4\xc3\xa4v\xc3\xa4t hieman h\xc3\xa4m\xc3\xa4r\xc3\xa4n peittoon, mutta ne pyrkiv\xc3\xa4t, Greedi\xc3\xa4 lukuun ottamatta, joka tapaukessa kaikin voimin suojelemaan Is\xc3\xa4\xc3\xa4. Is\xc3\xa4n johdolla homunculukset mm. lietsovat armeijan ja ishvalien v\xc3\xa4lisi\xc3\xa4 kiistoja ja pyrkiv\xc3\xa4t muuttamaan Amestrisin kansan viisasten kiveksi. Animessa homunculukset haluavat jonkun alkemistin valmistavan heille viisasten kiven, jonka voimalla he muuttaisivat itsens\xc3\xa4 ihmisiksi.\n_START_SECTION_\nFullmetal Alchemist: Brotherhood\n_START_PARAGRAPH_\nFullmetal Alchemist: Brotherhood on mangasarjan tarinaa seuraava animeversio. Japanissa sarjasta esitet\xc3\xa4\xc3\xa4n uusi jakso joka sunnuntai. Englanniksi tekstitetyt versiot ovat katsottavissa Funimationin verkkosivuilla nelj\xc3\xa4 p\xc3\xa4iv\xc3\xa4\xc3\xa4 my\xc3\xb6hemmin. Lis\xc3\xa4ksi uusimmat jaksot ovat katsottavissa verkkopalvelu YouTuben kautta kolme p\xc3\xa4iv\xc3\xa4\xc3\xa4 Japanin esityksen j\xc3\xa4lkeen 17 eri Euroopan maassa, 11 kielell\xc3\xa4 tekstitettyn\xc3\xa4 - mukaan lukien Suomessa ja suomeksi tekstitettyn\xc3\xa4.'